Z A P I S N I K
9. sjednice Vijeća Mjesnog odbora „Kralj Zvonimir“ održane 3. veljače 2026. 
Zagreb, Trg kralja Petra Svačića 17 s početkom u 17:00 sati

Nazočni članovi Vijeća:
Kristijan Josip Balen, Dražen Cepić, Diana Martinović, Lena Telenta i Ante Livaković.

Odsutni članovi Vijeća :
Matko Dujmović i Ante Orbanić.

Ostali nazočni: Križan Bago, stručni savjetnik za rad tijela mjesne samouprave

Predsjedava gospodin Kristijan Josip Balen, predsjednik Vijeća.

Zapisnik vodi: Križan Bago.


Predsjednik konstatira da je nazočno 5 od ukupno 7 članova Vijeća, što znači da Vijeće može pravovaljano odlučivati, te otvara 9. sjednicu Vijeća Mjesnog odbora.

Predsjednik Vijeća daje zapisnik 8. sjednice na verifikaciju.
Vijeće prihvaća tekst Zapisnika 8. sjednice Vijeća, bez izmjena.

Na prijedlog predsjednika Vijeće jednoglasno utvrđuje:

DNEVNI  RED

	1. 
	Izvješće o radu Vijeća Mjesnog odbora „Kralj Zvonimir“ za 2025. - donošenje izvješća

	2. 
	Program rada Vijeća Mjesnog odbora „Kralj Zvonimir“  za 2026. - donošenje programa

	3. 
	Pitanja, prijedlozi i obavijesti




Ad 1. Izvješće o radu Vijeća Mjesnog odbora „Kralj Zvonimir“ za 2025. - donošenje izvješća

Uvodno obrazloženje iznosi Predsjednik Vijeća.

U raspravi sudjeluju: Kristijan Josip Balen, Dražen Cepić, Diana Martinović, Lena Telenta i Ante Livaković, 

Vijeće jednoglasno donosi


Izvješće o radu Vijeća Mjesnog odbora „Kralj Zvonimir“ za 2025.

(Izvješće se prilaže ovom zapisniku i njegov je sastavni dio.)

Ad 2. Program rada Vijeća Mjesnog odbora „Kralj Zvonimir“  za 2026. - donošenje programa

Uvodno obrazloženje iznosi Predsjednik Vijeća.

U raspravi sudjeluju: Kristijan Josip Balen, Dražen Cepić, Diana Martinović, Lena Telenta i Ante Livaković, 

Vijeće jednoglasno donosi


Program rada Vijeća Mjesnog odbora „Kralj Zvonimir“  za 2026.

(Program se prilaže ovom zapisniku i njegov je sastavni dio.)

Ad 3. Pitanja, prijedlozi i obavijesti

Predsjednik Vijeća informira članove Vijeća o sastanku vezano uz problematične zone parkiranja i stavu o novouređenoj traci za parking ispred Poliklinike Suvag.

[bookmark: _GoBack]Dražen Cepić iznosi mišljenje o stanju u parku Šubić te dvorištu Ulice Škendera Fabkovića.

Budući da se nitko više nije javio za riječ, predsjednik Vijeća konstatira da je dnevni red iscrpljen i zaključuje 9. sjednicu Vijeća Mjesnog odbora „Kralj Zvonimir“.



Sjednica je završila u 17:31.

KLASA: 024-08/26-003/275

Zagreb, 3. veljače 2026.

Zapisnik uredio:
Križan Bago.

Predsjednik
Vijeća Mjesnog odbora „Kralj Zvonimir“

Kristijan Josip Balen


Na temelju članka 99. stavka 1. točke 7. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Vijeće Mjesnog odbora „Kralj Zvonimir“ na 9. sjednici održanoj 03. veljače 2026. donijelo je 


IZVJEŠĆE O RADU

Vijeća Mjesnog odbora „Kralj Zvonimir“ za 2025. godinu



U 2025. godini Vijeće Mjesnog odbora „Kralj Zvonimir“ održalo je ukupno 10 sjednica 3 u starom sazivu i 7 u novom sazivu.
Osnovne djelatnosti bile su usmjerene na poboljšanje infrastrukturnih problema, donošenje akata Vijeća i sudjelovanje u donošenju odluka Skupštine Grada, gradonačelnika i gradskih upravnih tijela.
Vijeće je donoseći zaključke nastojalo što uspješnije pridonositi rješavanju problema svih građana na svom području. Na sjednicama se raspravljalo o različitim problemima i prijedlozima koje su davala vijeća mjesnih odbora, građani, udruge građana i institucije kao što su škole, dječji vrtići i slično. 


PREDSJEDNIK VIJEĆA

Predsjednik je redovito sazivao sjednice Vijeća, predlagao dnevni red i predsjedavao na svim sjednicama. Usko je surađivao s predsjednicom Vijeća Gradske četvrti Donji grad u sastavljanju dnevnog reda, te je prisustvovao sastancima koordinacije za rad Vijeća mjesnih odbora. 


POTPREDSJEDNIK VIJEĆA

Pomagao je predsjedniku Vijeća, te obavljao i sve poslove koji su mu povjereni. Sudjelovao  je u pripremi prioriteta za 2026. godinu.



ČLANOVI VIJEĆA

Članovi Vijeća svoj rad su realizirali prvenstveno putem sjednica Vijeća na koje su se redovito odazivali.

Članovi Vijeća su na sjednicama raspravljali i izjašnjavali se o svim pitanjima koja su bila na dnevnom redu, davali su razne inicijative, prijedloge i postavljali pitanja radi poboljšanja života građana na svom području.


ZAKLJUČNE OCJENE

Vijeće je u radu nastojalo što je moguće više detektirati i riješiti probleme na svom području. 

Na temelju članka 99. stavka 1. točke 7. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Vijeće Mjesnog odbora „Kralj Zvonimir“, na 9. sjednici, 03. veljače 2026., donijelo je


PROGRAM RADA VIJEĆA
MJESNOG ODBORA „KRALJ ZVONIMIR“
ZA 2026. GODINU


Na temelju Poslovnika i Pravila Vijeća Mjesnog odbora „Kralj Zvonimir“, te sukladno Statutu Grada Zagreba, pred nama je Program rada Vijeća za 2026. godinu. Ovaj program temelji se na stvarnim, aktualnim potrebama našeg mjesnog odbora, s jasnim ciljem – poboljšati kvalitetu života naših sugrađana i učiniti naš kvart ugodnijim, funkcionalnijim i kulturno življim mjestom za život.


Kao Vijeće, u okviru našeg rada u 2026. godini, obvezni smo:

Donijeti financijski plan,
Donijeti Plan malih komunalnih akcija Mjesnog odbora, koji je sastavni dio plana komunalnih aktivnosti Gradske četvrti Donji grad,
Donijeti Izvješće o radu Vijeća Mjesnog odbora „Kralj Zvonimir“,
Pratiti realizaciju Plana komunalnih aktivnosti i Programa održavanja komunalne infrastrukture,
Raspravljati i donositi zaključke na temelju zahtjeva naših građana,
Raspravljati i davati mišljenja o prijedlozima akata koje nam upućuju gradonačelnik, Gradska skupština, gradski uredi ili Vijeće Gradske četvrti,
Odlučivati o raspolaganju imovinom našeg mjesnog odbora.


Naš Program rada za 2026. godinu oslanja se na kontinuitet svih dosadašnjih aktivnosti Vijeća, ali i na nove inicijative koje proizlaze iz potreba i prijedloga građana.

U tom smislu, Vijeće će u 2026. godini:

Doprinositi kvalitetnijem razvoju i radu mjesnog odbora,
Brinuti o održavanju, opremanju i obnovi prostora mjesnog odbora,
Podržavati rad i programe udruga i građanskih inicijativa koje djeluju na našem području,
Sustavno prikupljati i učiniti dostupnim informacije važne za život u našem mjesnom odboru – od uređenja javnih prostora, komunalnog reda, zaštite okoliša do rješavanja prometnih pitanja, uključujući parkiranje,
Bolje i pravovremeno informirati građane o svim aktivnostima koje provodimo,
Predlagati veće infrastrukturne projekte – poput izgradnje ili obnove vrtića, škola, javnih garaža ili sportskih objekata – koje ne možemo financirati vlastitim sredstvima, ali za koje ćemo se aktivno zalagati prema Gradu,
Inicirati i razvijati kulturne programe u suradnji s Vijećem Gradske četvrti Donji grad, te pomagati u osiguravanju prostora i uvjeta za njihovu provedbu.


KONKRETNI PROJEKTI ZA 2026. GODINU (PLAN POTREBA)

U okviru Plana potreba za 2026. godinu, Vijeće Mjesnog odbora „Kralj Zvonimir“ predlaže sljedeće prioritetne projekte:

1. Projekt pokretne knjižnice – u suradnji s udrugom Kulturtreger
Ovim projektom želimo obogatiti javni prostor i potaknuti kulturu čitanja u našem kvartu.
Planirana lokacija: ispred Tvornice Kulture, uz novu „klupicu za čitanje“,
Projekt se nadovezuje na uspješan primjer pokretne knjižnice ispred Bookse u Martićevoj,
Cilj projekta je učiniti knjige dostupnijima građanima te aktivirati javni prostor na kreativan i društveno koristan način,
Okvirni trošak projekta iznosi oko 1.700 eura.

Smatramo da je ovo projekt koji jasno doprinosi kulturnoj i društvenoj vrijednosti našeg mjesnog odbora.

2. Suradnja s Poliklinikom Suvag povodom 65. obljetnice (2026.)
U povodu obilježavanja 65 godina rada Poliklinike Suvag, predlažemo suradnju kroz sljedeće aktivnosti:
Organizaciju dvije likovne radionice,
Realizaciju jednog murala na području mjesnog odbora, u suradnji s odgovarajućom umjetničkom udrugom ili kolektivom,
Kroz ovaj projekt želimo povezati institucije, umjetnost i zajednicu te ostaviti trajan vizualni trag u prostoru.

U ovom trenutku radimo na prikupljanju ponuda i kontakata relevantnih udruga koje imaju iskustva u realizaciji murala u javnom prostoru.

Uvjeti za realizaciju Programa rada
Realizacija ovog Programa rada ovisit će o nekoliko ključnih čimbenika:
aktivnom sudjelovanju svih članova Vijeća u radu,
izvršenju proračuna Grada Zagreba,
suradnji s nadležnim gradskim uredima,
suradnji s Vijećem Gradske četvrti Donji grad,
suradnji i uključenosti naših sugrađana.

Zaključno, ovim Programom rada želimo pokazati da Vijeće Mjesnog odbora „Kralj Zvonimir“ djeluje odgovorno, transparentno i u interesu svojih građana, s jasnom vizijom razvoja našeg kvarta u 2026. godini.

